**Príloha č. 2 Návrh Kúpnej zmluvy**

**KÚPNA ZMLUVA**

uzavretá podľa § 409 a nasl. Obchodného zákonníka

**Článok I**

**Zmluvné strany**

**KUPUJÚCI:**

názov: Správa mestskej zelene v Košiciach

sídlo: Rastislavova 79, 040 01 Košice

zastúpená: Ing. Marta Popríková – riaditeľka

bank. spoj.: PRIMA banka Slovensko, a.s.

číslo účtu: IBAN: SK60 5600 0000 0004 4386 8001

IČO: 17078202

IČ DPH: SK 2021157556

DIČ: 2021157556

**PREDÁVAJÚCI:**

názov:

sídlo:

zastúpená:

bank. spoj.:

číslo účtu:

IČO:

IČ DPH:

DIČ:

**Preambula**

Zmluva sa uzatvára v zmysle § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov – zákazka s nízkou hodnotou.

**Článok II**

**Predmet zmluvy**

1. Predmetom tejto kúpnej zmluvy je kúpa a dodanie nákladného motorového vozidla - **Hákový nosič kontajnerov s cisternovou nadstavbou** (ďalej len vozidlo), a to na základe cenovej ponuky predávajúceho zo dňa 00.00.2024, pričom cenová ponuka a technické parametre vozidla, minimálna technická špecifikácia a cenová ponuka predmetu zákazky tvoria prílohu zmluvy a sú jej neoddeliteľnou súčasťou (Príloha č. 1 a č. 2).

2. Predávajúci prehlasuje, že je autorizovaný predajca a  je výlučným vlastníkom vozidla uvedeného v ods. 1 tohto článku.

3. Predávajúci touto zmluvou prevádza svoje vlastnícke právo k predmetu zmluvy špecifikovanom v ods. 1 tohto článku na kupujúceho, ktorý ho nadobúda do svojho výlučného vlastníctva.

4. Predávajúci prehlasuje, že predmetné vozidlo je nejazdené a nové.

5. Kupujúci sa zaväzuje predmet zmluvy prevziať a zaplatiť predávajúcemu dohodnutú kúpnu cenu podľa čl. III tejto zmluvy.

**Článok III**

**Kúpna cena a platobné podmienky**

1. Kúpna cena predmetu zmluvy je dohodnutá zmluvnými stranami podľa zákona č. 18/1996 Zb. o cenách a vyhlášky č. 87/1996 Zb.

2. Zmluvné strany sa dohodli na kúpnej cene vo výške 000000 € s DPH. Cena je stanovená ako pevná a zahŕňa clo, dovoznú prirážku, vykonanie predpredajného servisu a dopravy na miesto plnenia, prípadne ďalšie obstarávacie náklady.

3. Kupujúci uhradí predávajúcemu kúpnu cenu vo výške uvedenej v ods. 2 tohto článku bezhotovostným prevodom na bankový účet predávajúceho, uvedený v záhlaví tejto zmluvy, na základe faktúry vystavenej predávajúcim najskôr v deň účinnosti zmluvy. Lehota splatnosti faktúry je 30 dní odo dňa jej doručenia kupujúcemu.

4. Predávajúci zodpovedá za to, že faktúra bude obsahovať náležitosti daňového dokladu podľa zákona č. 222/2004 Z. z. o DPH v platnom znení. V prípade, ak faktúra nebude obsahovať právnymi predpismi stanovené náležitosti, má kupujúci právo vrátiť faktúru na prepracovanie, počas prepracovania faktúry lehota splatnosti neplynie a začne plynúť odo dňa doručenia prepracovanej faktúry.

5. V prípade, ak sa predávajúci počas plnenia zmluvy stane platiteľom DPH v zmysle platnej legislatívy, potom cena uvedená v Prílohe č. 1 sa bude v takomto prípade považovať vo vzťahu k DPH za konečnú a nebude navýšená o hodnotu DPH.

**Článok IV**

**Odovzdanie, prevzatie, termín a miesto plnenia predmetu zmluvy**

1. Predmet zmluvy odovzdá predávajúci kupujúcemu v mieste plnenia, ktorým je sídlo kupujúceho (Správa mestskej zelene v Košiciach, Rastislavova 79, 040 01 Košice) **do 6 mesiacov od účinnosti zmluvy**, a kupujúci ho v prípade, že predmet plnenia bude dodaný riadne a včas prevezme.

2. Predávajúci sa zaväzuje odovzdať predmetné vozidlo kupujúcemu spolu s dokumentáciou a jeho príslušenstvom: návod na obsluhu v slovenskom jazyku, servisnú knižku, min. 2x kľúč, výbavu a príslušenstvo v rozsahu technickej špecifikácie a povinnú výbavu v zmysle platnej legislatívy.

3. Predávajúci splní svoj záväzok riadnym a včasným odovzdaním predmetu zmluvy kupujúcemu. O odovzdaní a prevzatí vozidla s príslušenstvom (dokumentáciou, kľúčmi) predávajúci vyhotoví písomný Protokol o odovzdaní a prevzatí motorového vozidla, podpísaný oprávnenými zástupcami obidvoch zmluvných strán, ktorý bude neoddeliteľnou súčasťou tejto zmluvy a podkladom na vyhotovenie faktúry.

4. Kupujúci má právo odmietnuť prevziať predmet zmluvy a zároveň má právo ho vrátiť, ak predmet zmluvy nebude dodaný riadne a včas, ak nezodpovedá a nezhoduje sa s predloženým návrhom na plnenie kritérií, ponukou predávajúceho a technickou špecifikáciou, alebo ak pri odskúšaní prevádzkyschopnosti vozidla sa zistí vada.

5. Nesplnenie akejkoľvek zadanej technickej špecifikácie predmetu zmluvy, alebo nedodržanie ktorejkoľvek podmienky a požiadavky kupujúceho sa bude považovať za podstatné porušenie zmluvných podmienok, ktoré oprávňuje kupujúceho okamžite od zmluvy odstúpiť.

**Článok V**

**Prechod vlastníckeho práva a prechod nebezpečenstva škody**

1. Kupujúci nadobudne vlastnícke právo k predmetu zmluvy zaplatením kúpnej ceny podľa čl. III tejto zmluvy a podpísaním písomného preberacieho protokolu zmluvnými stranami, vyhotoveného predávajúcim, ktorého súčasťou bude aj dokumentácia a príslušenstvo podľa čl. IV ods. 2 tejto zmluvy.

**Článok VI**

**Stav motorových vozidiel a zodpovednosť za vady**

1. Predávajúci zodpovedá za to, že predaná vec má požadovanú, prípadne právnymi predpismi ustanovenú akosť, je bez akýchkoľvek právnych, technických alebo faktických vád, najmä zodpovedá záväzným technickým normám a prehlasuje že vozidlo je nejazdené a nové.

2. Predávajúci poskytuje kupujúcemu záruku na predmet zmluvy v trvaní 12 mesiacov na celé vozidlo bez obmedzenia kilometrov. Osobitne je upravená záručná doba na hnací reťazec, ktorá je v trvaní 3 roky s obmedzeným počtom kilometrov 250.000 km a tiež záručná doba na celú nádrž s rámom, ktorá je v trvaní 24 mesiacov. Na pohonnú jednotku je záručná doba 12 mesiacov. Záručná doba aj osobitná záručná doba začína plynúť odo dňa prevzatia vozidla kupujúcim a prerušuje sa počas času, kedy kupujúci nebude mať z dôvodu prebiehajúceho reklamačného konania možnosť predmet zmluvy využívať. Predĺžená záruka je zahrnutá v cene vozidiel.

3. Predávajúci sa zaväzuje poskytnúť bezplatný záručný servis a garantovať pozáručný servis v autorizovanom servisnom stredisku vzdialenom najviac 10 km od sídla kupujúceho. Dostupnosť servisných služieb bude do 24 hod.

4. Kupujúci je povinný oznámiť predávajúcemu vzniknuté vady bez zbytočného odkladu po tom, ako sa o nich dozvedel a predávajúci sa zaväzuje vykonať záručnú opravu bezodkladne, najneskôr do 24 hodín od oznámenia vady kupujúcim, v prípade väčšej vady, ktorá vyžiada zložitejšiu opravu, v termíne po dohode s kupujúcim.

**Článok VII**

**Ostatné dojednania**

1. Predávajúci svojím podpisom na tejto zmluve potvrdzuje a prehlasuje, že vozidlo ktoré je predmetom tejto zmluvy nie je zaťažené záložným právom a ani právami tretích osôb, neviaznu na ňom žiadne právne ani iné povinnosti a ani vecné bremená.

2. Predávajúci ďalej vyhlasuje, že pravdivo a úplne oboznámil kupujúceho so stavom predmetu tejto zmluvy, nezatajil žiadne opravy, vady, vlastnosti a zásahy do konštrukcie vozidiel a všetky údaje uvedené v tejto zmluve sú pravdivé a v súlade s technickým preukazom, a že vozidlo je nejazdené, nové a vo výbornom technickom stave.

3. Platnosť zmluvy zaniká:

a) písomnou dohodou zmluvných strán,

b) odstúpením od zmluvy,

c) písomnou výpoveďou bez uvedenia dôvodu.

4. V prípade výpovede je výpovedná doba jeden mesiac a začne plynúť prvým dňom kalendárneho mesiaca nasledujúceho po mesiaci, v ktorom bola výpoveď doručená druhej zmluvnej strane.

5. Každá zo zmluvných strán je oprávnená okamžite od Zmluvy odstúpiť v prípade, že bude porušená akákoľvek podstatná povinnosť vyplývajúca z tejto zmluvy. Okamžité odstúpenie od zmluvy musí byť písomne oznámené druhej zmluvnej strane. Zmluvné strany sa dohodli za podstatnú povinnosť považovať každú povinnosť vyplývajúcu z tejto zmluvy. Odstúpenie od zmluvy je účinné nasledujúci deň odo dňa doručenia odstúpenia ktoroukoľvek zo zmluvných strán.

6. Odstúpením zmluva zaniká od momentu, keď prejav vôle oprávnenej strany odstúpiť od zmluvy je doručený druhej strane. Po tejto dobe nemožno účinky odstúpenia od zmluvy odvolať alebo meniť bez súhlasu druhej strany.

**Článok VIII**

 **SANKCIE**

1. V prípade omeškania kupujúceho s úhradou faktúry má predávajúci právo na vyúčtovanie úrokov z omeškania vo výške 0,02 % z neuhradenej sumy za každý deň omeškania, ktorý vyúčtuje samostatnou faktúrou.

2. V prípade, že predávajúci nedodrží termín plnenia resp. podmienky tejto zmluvy (vrátane nedodržania povinnosti predávajúceho v zmysle čl. VI zmluvy – Stav motorových vozidiel a zodpovednosť za vady), má kupujúci právo na zmluvnú pokutu vo výške 50 € za každý deň omeškania, ktorú vyúčtuje samostatnou faktúrou.

**Článok IX**

**Záverečné ustanovenia**

1. Akékoľvek dohody, zmeny alebo doplnenia k tejto zmluve je možné urobiť len na základe vzájomnej dohody zmluvných strán vo forme písomných dodatkov k tejto zmluve, podpísaných štatutárnymi zástupcami zmluvných strán. Návrhy dodatkov môže predkladať ktorákoľvek zo zmluvných strán.

2. Akékoľvek sporné otázky budú riešené predovšetkým vzájomnou dohodou zmluvných strán.

3. Zmluvné vzťahy neupravené touto zmluvou sa budú riadiť príslušnými ustanoveniami Obchodného zákonníka a podporne Občianskeho zákonníka.

4. Zmluva nadobúda platnosť dňom podpísania štatutárnymi zástupcami obidvoch zmluvných strán a účinnosť nadobúda dňom nasledujúcim po dni jej zverejnenia v Centrálnom registri zmlúv.

5. Táto zmluva je vyhotovená v dvoch vyhotoveniach, z ktorých každá zmluvná strana obdrží po jednom vyhotovení.

6. Neoddeliteľnou súčasťou tejto zmluvy je odovzdávajúci a preberací protokol.

Príloha č. 1 Cenová ponuka zo dňa 00.00.2024

Príloha č. 2 Minimálna technická špecifikácia vozidiel

V Košiciach, dňa

 za kupujúceho: za predávajúceho:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ing. Marta Popríková

 riaditeľka